RESOLUCIÓN do 27 de febreiro de 2023, da Dirección Xeral de Patrimonio Natural, pola que se inclúen catrocentas zonas húmidas no Inventario de zonas húmidas de Galicia.
Consellería de Medio Ambiente, Territorio e Vivenda — III. Outras disposicións — 13/03/2023

No marco do Inventario galego do patrimonio natural e da biodiversidade previsto no artigo 115 da Lei 5/2019, do 2 de agosto, do patrimonio natural e da biodiversidade de Galicia e mediante o Decreto 127/2008, do 5 de xuño, polo que se desenvolve o réxime xurídico das zonas húmidas protexidas e créase o Inventario de zonas húmidas de Galicia, outórgase cobertura normativa ao inventario e clasificación das zonas húmidas galegas.
De acordo co establecido no artigo 13 do Decreto 127/2008, do 5 de xuño, incluiranse neste inventario aqueles sistema naturais, seminaturais ou artificiais que poidan ser adscritos a algún dos tipos establecidos no sistema de clasificación de zonas húmidas do Convenio Ramsar, aprobado na Recomendación 4.7 e emendada polas resolucións VI.5 e VII.11 da Conferencia das Partes Contratantes.
Co inventario perséguese estandarizar e organizar toda a información dispoñible relativa ás zonas húmidas, tanto xeral como territorializada, co propósito de dispoñer dunha base de referencia para os cambios futuros e proporcionar unha ferramenta para a planificación e xestión do patrimonio natural. A inclusión de zonas húmidas realizarase de maneira progresiva, mentres que a revisión e actualización da información realizarase de maneira permanente cando resulte necesario.
No artigo 15 do Decreto 127/2008, do 5 de xuño, establécese o procedemento para a inclusión dunha zona húmida no Inventario de zonas húmidas de Galicia, que se realizará de oficio pola persoa titular da dirección xeral con competencias en materia da Rede galega de espazos protexidos.
En consecuencia e de conformidade co disposto no Decreto 58/2022, do 15 de maio, polo que se establece a estrutura orgánica da Xunta de Galicia, no Decreto 73/2022, do 25 de maio, polo que se fixa a estrutura das vicepresidencias e das consellerías da Xunta de Galicia, e no Decreto 42/2019, do 28 de marzo, polo que se establece a estrutura orgánica da Consellería de Medio Ambiente, Territorio e Vivenda,
Primeiro. Aprobar a inclusión no Inventario de zonas húmidas de Galicia das 400 zonas húmidas e os seus correspondentes elementos que figuran na listaxe do anexo I.
Segundo. Informar a todas as posibles persoas interesadas de que se pode acceder á visualización e descarga da cartografía dixital do Inventario de zonas húmidas de Galicia a través do visor creado polo Instituto de Estudos do Territorio para visualizar e poñer ao dispor do público xeral aquela información xeográfica relacionada coa conservación do patrimonio natural (https://mapas.xunta.gal/visores/conservaciondanatureza/).
Terceiro. A información básica sobre as zonas húmidas e o inventario en xeral, estará dispoñible para a súa consulta e descarga no portal de Medio Ambiente, Territorio e Vivenda (https://cmatv.xunta.gal/).
Contra esta resolución cabe interpoñer recurso de alzada ante a conselleira de Medio Ambiente, Territorio e Vivenda no prazo dun mes contado desde o día seguinte ao da súa publicación, todo de conformidade co disposto nos artigos 121 e seguintes da Lei 39/2015, do 1 de outubro, do procedemento administrativo común das administracións públicas.
Santiago de Compostela, 27 de febreiro de 2023